Klaus Iohannis a venit la grupul de protestatari adunaţi la Cotroceni, pentru a sta de vorbă cu ei, dar oamenii au refuzat dialogul.

ACTUALIZARE 19.20. Preşedintele Klaus Iohannis spune că a mers să discute cu oamenii care protestează în faţa Palatului Cotroceni pentru că trebuie să-i asculte pe toţi românii, indiferent de opţiunile acestora.

Într-un mesaj pe Facebook, Klaus Iohannis precizează că oricine îşi poate face cunoscute convingerile, dar să o facă "în mod paşnic şi civilizat".

ACTUALIZARE 19.15. Oamenii care protestau la Palatul Cotroceni în momentul în care preşedintele a încercat să stea de vorbă cu ei au considerat că şeful statului i-a sfidat.

În faţa Palatului Cotroceni se aflau 200 de persoane miercuri după-amiază.

FOTO INQUAM PHOTOS Octav Ganea

Preşedintele a ieşit din curtea Palatului Cotroceni, dorind să discute cu protestatarii.

Oamenii l-au huiduit, au scuipat spre el şi i-au strigat că nu are comportamentul normal unui şef de stat.

Klaus Iohannis i-a întrebat cum ar putea să le facă viaţa mai bună, dar oamenii nu i-au dat ocazia să poarte un dialog.

"Suntem cu toţii români", le-a spus Iohannis. "Demisia", i-au răspuns cei adunaţi.

După câteva minute, preşedintele s-a reîntors în curtea Palatului.

Angajaţii Preşedinţiei au vrut să le ofere ceai şi cafea protestatarilor, dar aceştia au refuzat.